innovatív turbinák és a tengeren felállítandó alapszerkezetek széles körben való tesztelése, gyártása és alkalmazása (6 projekt), és

nagy mennyiségű tengeri szélenergia hálózatba való betáplálását lehetővé tevő, moduláris megoldások kialakítása (3 projekt).

A 9 projekt közül 3 lezárult, kettőt pedig idő előtt megszüntettek. A projektekre 237 603 431 EUR-t fizettek ki.

2.2. Ez eddigi eredmények ágazatonként

2.2.1. Az innovatív turbinák és tengeri szerkezetek terén elért eredmények

A Nordsee Ost projekt késedelmeket szenvedett a 2014-15-ös rossz időjárási viszonyok, valamint a hálózati becsatlakoztatással és a szélturbinákkal összefüggő műszaki problémák együttese miatt. A határidő 2015 végéig meghosszabbodott.

Az aberdeeni tengeri szélerőműpark és szélenergia-hálózati központ végrehajtása továbbra is jelentős nehézségekbe ütközik. Aberdeenben a tengeri és a szárazföldi engedélyek beszerzése körüli (jogi) nehézségek késleltetik a projektet. A végleges beruházási döntés a legnagyobb valószínűség szerint 2016 negyedik negyedévben várható (az üzembe helyezés 2019-ben). A Global Tech I. projekt esetében még nincs társbefektető. A Bizottság ezért 2015 áprilisában megerősítette, hogy visszamenőleges hatállyal 2014. január 1-jével megszünteti a projektet.

2.2.2. A szélerőmű-hálózat integrálása terén elért előrelépés

Egy projekt – a nagyfeszültségű egyenáram-hálózati projekt – megszűnt. A két fennmaradó projekt, a Kriegers Flak és a Cobra Cable – az éveken át tartó technológiai és költségbeli nehézségeket követően – folyamatban van.

A Kriegers Flak esetében a vállalkozások által tett új javaslat összhangban áll az EEGP-vel. A projektpartnerek 2015 januárjában a frissített együttműködési megállapodás aláírásával új műszaki koncepció alapján elfogadták a végleges beruházási döntést. A tengeri rendszerösszekötőt a tervek szerint 2018 végén helyezik üzembe.

A Cobra Cable esetében a támogatási megállapodás módosult, és az intézkedést 2017 decemberéig meghosszabbították. Megkezdődött az áramátalakítók és a kábelek beszerzése, a szerződéskötésre pedig 2015 novemberében kerülhet sor. A végleges beruházási döntés meghozatalára 2016 második negyedévében fog sor kerülni, ha a nyomvonalra vonatkozó összes vonatkozó engedélyt sikerült beszerezni, valamint a kábelre és az áramátalakító állomásokra vonatkozó beszállítói szerződések nem lépik túl a 621 millió EUR költségvetési határt. E feltételek teljesülése esetén a kábel két évvel rá működőképes.

3. Szén-dioxid-leválasztás és -tárolás

A kapcsolódó EEGP-alprogram 6 projektet foglal magában, és 1 milliárd EUR támogatást nyújt olyan projektekre, amelyek a szén-dioxid-leválasztást, -szállítást és -tárolást felölelő folyamat egészének megvalósítását szolgálják.

Egy projekt, amelynek keretében szén-dioxid-leválasztást, -szállítást és -tárolást biztosító működő kísérleti erőművek jöttek létre, lezárult. Három projekt idő előtt megszűnt. Két projekt még folyamatban van. E projektekre 426 982 066 EUR-t fizettek ki.

Előrelépés a CLT-projektek terén

A két fennmaradó projekt, a ROAD (Hollandia) és a Don Valley (Egyesült Királyság) esetében továbbra is komoly nehézségek mutatkoznak az építéshez és a működéshez szükséges források megszerzése terén.

A Don Valley projekt jól halad a szén-dioxid szállítására és tárolására szolgáló infrastruktúra fejlesztése terén, amely a NER300 által társfinanszírozott White Rose projekt és a Humber térségi más esetleges CLT-projektek keretében is felhasználásra kerül. A CLT-vel felszerelt erőmű jövője mindazonáltal teljes mértékben attól függ, hogy sikerül-e operatív támogatáshoz jutnia az Egyesült Királyság Contract for Difference elnevezésű programjából. 2014 augusztusában az Egyesült Királyság kormánya szakpolitikai tájékoztató dokumentumot tett közzé, amelyben vázolta a következő lépéseket a szén-dioxid-leválasztás és -tárolással kapcsolatban, amelyek között szerepel a Don Valleyhez hasonló CLT-projektek szempontjából megfelelő „Contract for Difference” programok fejlesztése is. A Bizottság a projektpartnerekkel és az Egyesült Királyság kormányával egyaránt folytatja az egyeztetést az ütemezésről és egy kedvező végleges beruházási döntés elfogadásának lehetőségéről. A Bizottság továbbá megvizsgálja a támogatási megállapodás módosításának lehetőségét is, hogy az tekintettel legyen arra a késedelemre, amely a Contract for Difference elnevezésű program és a tervezett új szén-dioxid-leválasztási technológiai kidolgozásában a projektkoordinátori feladatnak 2014 decemberében egy új befektető általi átvétele nyomán következett be.

A ROAD projekt esetében a szén-dioxid alacsony ára miatt az eredeti számításokhoz képest finanszírozási rés keletkezett. Az Európai Bizottság jelentős erőfeszítéseket tett annak érdekében, hogy a megoldás érdekében összehozza az érintett tagállamokat, az érintett ágazati partnereket és Norvégiát. Ennek eredményeképpen a projekt keretében megvizsgáltak egy időközben elérhetővé vált másik tárolási lehetőséget, amellyel – a parthoz viszonyított közelebbi helyzeténél fogva – jelentősen csökkenthetők a szén-dioxid szállításával és tárolásával összefüggő költségek. A Bizottság továbbá konkrét szándéknyilatkozatokat kapott ennek az Európában első, az utóégető CLT-technológiának egy kereskedelmi célú széntüzelésű erőműben való alkalmazását szemléltető projektnek a „Horizont 2020” keretében megvalósuló ERA-NET társfinanszírozása támogatására és a benne rejlő terjesztési lehetőségek teljes körű kiaknázására. Ez egyben azt is jelentené, hogy sikeresen demonstrálható egy olyan technológia, amely képes a meglévő szénerőművek utólagos átalakítására.

III. AZ EURÓPAI ENERGIAHATÉKONYSÁGI ALAP (EEEF)

2010 decemberében az európai energiaügyi gazdaságélénkítő programból (EEGP) 146,3 millió EUR került elkülönítésre a fenntartható energiagazdálkodási projekteket támogató pénzügyi mechanizmus számára. 125 millió EUR az azóta már összesen 265 millió EUR-val gazdálkodó , 2011 júliusában létrehozott Európai Energiahatékonysági Alapnak (EEEF) nyújtott uniós támogatásként került felhasználásra, amelyet a technikai segítségnyújtási támogatási eszköz 20 millió EUR-val egészített ki, valamint amelyhez további 1,3 millió EUR járul tájékoztató tevékenységekre.